《瑞龙吟 辰溪舟行》
明代·顾璘

辰溪水，想是银汉分流，桃源旧沚。楚中胜槩奇观，潇湘云梦，参差难比。

峰峦美。可信舟移天上，人行图里。稍经蕙浦兰汀，忽惹閒鸥，一双飞起。

曾访苏公赤壁，柳侯黄庙，而今荒矣。岂似万丈丹梯，千重云垒。

天翻地覆，紫翠无成毁。试捲起、疏帘危坐，游丝飞絮，亦为春风喜。

清明两岸开桃李。戏作穿花士。笑伏波衰萎。向门生哀咏，自伤边鄙。

作者简介：顾璘（1476～1545）明代官员、文学家。字华玉，号东桥居士，长洲（今江苏省吴县）人，寓居上元（今江苏省南京市），有知人鉴。弘治间进士，授广平知县，累官至南京刑部尚书。少有才名，以诗著称于时，与其同里陈沂、王韦号称“金陵三俊”，后宝应朱应登起，时称“四大家”。著有《浮湘集》、《山中集》、《息园诗文稿》等。其曾评注杨士弘《唐音》。